text: Българските братя Фарели - Spisanie.to
  Или кашкавалът като муза…
  Помните ли кои са създателите на любимите ни детски филми "Таралежите се раждат без бодли", "Васко да Гама от село Рупча", "13-та годеница на принца"?
  Отговорът е – Братя Мормареви или Марко Стойчев и Мориц Йомтов. Тандемът написа едни от най-добрите сценарии за детски филми, снимани в българското кино. Както вече се досещате, псевдонимът, с който двамата подписват работите си е съставен от първите три букви на малките им имена.
  Йомтов е "по-големият брат" и е роден е през 1921 г. в София. По образование е биохимик, но солидната подготовка в Американския колеж му позволява да изявява отлично като журналист, а по-късно и сценарист. Големият Мормарев работи дълги години в редакция "Предавания за чужбина" към БНР. В радиото се запознава с Марко Стойчев ("малкият брат") и двамата поставят началото на едно дългогодишно и плодотворно сътрудничество. Паралелно с писането Йомтов продължава заниманията си в областта на биохимията, заема изборни длъжности във Федерацията на европейските биохимически дружества, за кратко става неин генерален секретар, преподава на студенти.
  Пътят към успеха на Марко Кънчев Стойчев e по-трънлив от този на неговия колега. Началото на жизнения му път изглежда обещаващо. Роден е на 12 септември 1931 г. и е с десет години по-млад от "брат Мориц". Интернет източниците си противоречат по отношение на родното му място, но все пак се оказва, че е от Варна, като по-голямата част от живота си прекарва в София. Дипломира се през 1953 г. в СУ, тогава СДУ, в специалност Английска филология. Работи в редакция "Хумор и забава" на БНР 15 год., преди да бъде уволнен по политически причини.
  През 1971 г. е "помилван" от апаратчиците на БКП и лично генералният директор на БНТ Иван Славков го кани да започне работа като филмов редактор. През цялото време се изявява като писател и драматург. Благодарение на упоритата си работа става член на Световната асоциация за детско кино (СИФЕЖ), със седалище Париж. Два последователни мандата е избиран за заместник председател, а през 1990 година е издигната кандидатурата му за председателския пост, но Стойчев отказа да оглави съюза. Смята, че е време да се оттегли от активна дейност.
  По-интересен от биографиите на двамата е начинът им на работа. Единственото свободно място, на което могат да работят необезпокоявани е кухнята в жилището на Мориц, намиращо се на ул. "Шипка". Мормареви използват всеки следобед за писане. Идеите си обсъждат, докато играят американски белот. Следва превръщането им в текст и набирането му на пишеща машина. В начинанието "на помощ им идва" кашкавалът, който и двамата обожават. Редуват се при набора и похапват от жълтото сирене, като наведнъж стигат и до цяла пита. В продължение на четиридесет години, успяват да напишат купища сценарии, новели, фейлетони, скечове, романи, докато закусват заедно следобедите.
  Тандемът отначало печата фейлетони във в. "Стършел", докато режисьорът Анжел Вагенщайн не им предлага да се захванат с кино и телевизионни сценарии. Така се ражда легендата Братя Мормареви – българските братя Фарели.